《和府尹虚谷先生和徐子英韵并寄徐子英 其一》
宋代·方一夔

千峰苍翠拥城楼，着我宗英七里洲。昔日松楸相伴住，暮年湖海未归休。

咏诗遥认穷司马，骑竹争迎旧细侯。莫为梅花长挽却，好将绳削订由求。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。